**Erdei iskola: Mátrai csodamanók**

4 napos erdei iskolánk helyszíne a Mátra, a harmadik évfolyammal jártunk ott. Célunk volt, hogy a gyerekek minél több saját élményen keresztül ismerjék meg a Mátra élővilágát, emellett rengeteg játékon keresztül fejlesszük az együttműködési és egyéb szociális készségeiket. Az alábbi program-összeállítás a feltöltött mellékletek segítségével akár egy az egyben megvalósítható, mint erdei iskola.

**A modul kerete**

|  |  |
| --- | --- |
| **A modul címe** | Mátrai csodák csodamanókkalA Mátra növény és állatvilágának megismerése |
| **Helyszín** | Neve: „Mátra Tábor”Címe:3232 Mátrafüred-Sástó, Farkas u.7. |
| **Korosztály** | 8-9 évesek |
| **Szervezési egység** | Harmadik évfolyam, 51 tanuló |
| **Célok/részcélok** | Célunk, hogy a tanulóink szerezzenek konkrét ismereteket…* egy új tájegység megismerése – a Mátra.
* a helyi növényi és állati életközösségekről.
* az élővilág szerveződéseinek szintjeiről.
* az élőhely- testfelépítés- életmód kapcsolatáról mind az erdő, mind pedig a víz-vízpart témakörben.
* a használati tárgyak – anyagaik közti összefüggésekről.
* a természetben élő emberek természettel való kapcsolatáról.
* az ember természetátalakító működéséről.
* a vízvédelem fontosságáról.
* a vizek tisztaságáról.
* térképismeretről.
* a felszíni formákról.
 |
| **Időtartam** | 4 nap/3 éjszaka – május 8-9-10-11. |
| **Anyagok, eszközök** | vékony madzag, egyszer használatos poharak, nyomtató, kartonpapírok minden résztvevőnek erdei iskola füzet |
| **Megvalósításban résztvevők** | Iskolai segítők: Két osztályfőnök, két napközis kolléga + 1 kolléga + 1 hallgató Külső segítők: programvezetők |
| **Értékelés** | Az értékelés részletes leírása a dokumentum végén található.Főbb elemei:Az erdei iskola értékelése az utolsó nap délelőttjén zajlik. Megbeszéljük az eseményeket a gyerekekkel, mi minden új tudást visznek haza, mi volt a legnagyobb élmény, a legjobb dolog az erdei iskolában, min szeretnének változtatni, ha legközelebb mennek. Mit fognak először elmesélni otthon? Természetesen mindent indokolniuk is kell. Ezeket a jelzéseket feljegyezzük, hogy tudjunk belőle legközelebb építkezni.A felnőttekkel is leülünk a program után, és megbeszéljük, mi volt jó, mi az, amin változtatunk legközelebb. |
| **Források** | Szakirodalom, linkgyűjtemény a mellékletben található. 20. sz. melléklet: Források linkek |

**Az erdei iskola előkészítése**

**Helyszínválasztás:** A fő célunk az, hogy egy Budapesttől távolabb eső területet lássunk, ami sokkal inkább természet közeli, mint a mi világunk Budapesten. Ezért most a Mátrát választottuk helyszínnek.

A helyszínt mindig úgy választjuk ki, hogy egy új tájegység megismerése mellett a tananyaghoz szervesen kapcsolódó programokat is szervezhessünk a gyerekeknek. A programot ebben a tanévben úgy szervezzük, hogy a Mátra erdei és vízi világával ismerkedhessenek a gyerekek.

A szervezéskor figyelembe vesszük

* a tantervet
* a rendelkezésre álló pénzügyi keretet
* a távolságot
* a helyi szakemberek, illetve a megfelelő programok meglétét.
* a helyszínt, a szállás, étkezés minőségét

**Ismeretszerzés elméletben, gyakorlatban, játékosan:** Fontosnak tartjuk, hogy először általánosságban lássanak egy gyűjteményt, pontosabban a Mátra Múzeum anyagát, ahol hozzáértő vezető segítségével szerezhetnek új tudást, egy általános képet a Mátra gazdag élővilágáról, erdei és vízi világáról. Az itt látottakat az erdei iskola helyszínén szakavatott helyi erdész és vízbiológiával foglalkozó szakember megerősíti, pontosítja annak a sástói kisebb területnek a jellegzetességeit. Mi pedig ezt egészítjük ki játékos foglalkozásokkal, amihez szükségeltetik az erdő és vízpart közelsége. A helyi szakemberek bevonása elengedhetetlen, hiszen a közvetlen környezetüket ők ismerik. Pontos információt a helyiek tudnak nyújtani. Egy új tájegység „megismerésének kapcsán fejlődik az azonosságtudat, valamint a hazához való kötődés” is.

**A program finanszírozása:** A tanítási időben zajló külsős programok ingyenességére vonatkozó jogszabályokra való tekintettel – 229/2012. Kormányrendelet 33. § (1)bk – egyházi iskola lévén magunknak kell kigazdálkodni a bekerülési költséget. Iskolánk igazgató tanácsa hozott egy olyan belső döntést, hogy minden évben –amikor van rá fedezet – a mindenkori harmadik évfolyam mehet 3 napos erdei iskolába. 2 éjszakát tudnak finanszírozni. Ezt mindig a tanév eleji igazgató tanácsi értekezleten meg kell mindig szavaztatni. Idén mi vagyunk harmadikosok, és örömmel vágtunk bele a szervezésbe, miután zöld utat kaptunk.

Szülői értekezleten mindkét osztályban a szülők úgy döntöttek, hogy még egy napot osztálypénzből finanszíroznak. Ezért szerveztük úgy az időpontot, hogy szombat is kerüljön bele a programba, mert az már nem iskolai nap, azt finanszírozhatják a szülők.

**Célkitűzéseink és tervezett programok röviden**

**Meghatározott célok és feladatok**

1. Komplex környezeti nevelés, környezettudatos magatartás kialakítása.
2. Mátrai környezet többoldalú vizsgálata, megismerése.
3. Nevezetességeink, Isten által alkotott csodálatos tájaink a Mátrában.

**Az erdei iskola konkrét céljai:**

* A tanulók szerezzenek saját élményű ismereteket az erdő, a tó apróbb és nagyobb állatairól!
* Az erdei iskola a természetben legyen, hogy a gyerekek minél közelebb legyenek a természethez!
* A gyerek lásson is, ne csak nézzen, tanulja meg észre venni a részleteket, ne csak globálisan lássa az erdőt, a tavat, hanem azok apró élőlényeire is legyen figyelemmel.
* Figyelmüket a részletekre irányítsuk! Egy sétán nem kell rohanni, ráérünk megnézni mindent aprólékosan.
* Keltsük fel az érdeklődésüket a környezetünkben élő állatok és növények iránt!
* Szerezzenek tapasztalatot, tanulják meg lejegyezni megfigyeléseiket, lerajzolni a látottakat!
* Tájékozódási feladatokkal tanuljanak térképpel bánni!
* Lássák az élőlények és a környezetük közötti kapcsolatot (tápláléklánc vízben, erdőben…), annak megszakadását!
* A talált rovarok rajzolásával gyakorolják a testfelépítésükkel kapcsolatos ismereteket.
* Látott madarak, rovarok a magunkkal vitt könyvekből való felismerése, tulajdonságuk lejegyzése.

(-David Chandler, Dominic Couzens, Euan Dunn, Jonathan Elphick, Rob Hume, Derek Miamann, Tony Whitehead, John Woodward: A világ állatai Madarak Cser Kiadó Budapest, 2006

-Rod Preston – Mafham, Ken Preston-Mafham: A világ állatai Rovarok Cser Kiadó Budapest 2006

-Spoter’s Guide Christopher J. Humphries, Esmond Harris, Peter Holden, Anthony Wootton: Természetbarátok zsebkönyve Szalay Könyvkiadó Pannon Literatura Kft. 2009.)

**Nemzeti Alaptanterv:** „a környezeti nevelés átfogó célja elősegíteni a tanulók környezettudatos magatartásának, életvitelének kialakulását annak érdekében, hogy a felnövekvő nemzedék képes legyen a környezeti válság elmélyülésének megakadályozására, elősegítve az élő természet fennmaradását, fenntarthatóságát (…). A tanulók kapcsolódjanak be közvetlen környezetük értékeinek megőrzésébe, gyarapításába. Életmódjukban a természet tisztelete, a felelősség, a környezeti károk megelőzésére való törekvés váljon meghatározóvá.”[[1]](#footnote-1)

**Az erdei iskola remek lehetőséget biztosít arra, hogy „Szerezzen ismereteket a teremtett világ veszélyeztetettségéről, az ökológiai válságról. Ismerje meg az ember Istentől kapott feladatát:** A Föld művelését és őrzését! …. Váljék nyitottá a természet szépségei iránt. A szépet Isten teremtette, s alkalmassá tette az embert annak megragadására. A gyermek ismerkedjen meg a ’sáfárság’ lényegével – Az Úré a Föld.”[[2]](#footnote-2)

**Az erdei iskola előnyei**

1. Élményközpontú, érdekes: Magyarország egy másik tájegységével való ismerkedés alatt megismerik a tavak, az erdő-mező élővilágát, az erdei ösvények különbözőségét, a víz körforgását, az erdei állatok életmódját, az ehető növényeket, a szél erejét, a fajok sokféleségét, a térkép használatát, madarak hangját stb.
2. Testközelből szereznek tapasztalatot növényekről, az állatok viselkedéséről.
3. Szemléletes: tankönyvi képek, magyarázatok helyett terepi tapasztalatot gyűjtenek.
4. Tanulás: tapasztalati úton, játékosan, komplexen, természetjárással, kézműveskedéssel folyik.
5. Környezetvédelem: természetes hangsúlyt kap, megismerik a fontosságát a helyszínen.
6. Környezettudatosság: jobban kialakul a természetben a helyes viselkedés, a vizek tisztaságának fontossága, az értékek tisztelete.
7. Egészséges életmód: gyógyító, egészségmegőrző szerep, jó levegő, mozgás, túrák.
8. Egészségvédelem: helyes szokások kialakítását segíti.
9. Közösségépítés: együttműködés, közös feladatok, felfedezések, csapatjátékok, barátságok alakulnak, fejlődik a gyerekek szociális kompetenciája.
10. Kitartás, fizikai erőnlét javul: testnevelés tantárgyi koncentráció.
11. Új élmény- és ismeretszerzés: heuréka élmény, saját élményű tanulás.
12. Eszközhasználat tanulása: mérőeszközök, kullancscsipesz, zsebkés, tájoló stb.
13. Telefonmentes övezet kijelölése.
14. A természet csodáit figyelik meg. A tanulók aktív, megismerő tevékenységére épül. A pedagógus csak kezdeti szempontokat ad.
15. Otthontól eltérő természeti környezetben van.
16. Az ismeretszerzés folyamata főleg az együttműködő (kooperatív-interaktív) tanulási technikákra épül.
17. Önállóságra nevel.

**A komplex környezeti nevelés megvalósításához tervezett programok**

1. Mátra Múzeum megtekintése
2. Vízbiológia – A víz szemmel látható és mikroszkopikus apró élőlényeinek megismerése.
3. Mátra erdei élővilágának megismerése. Fák, cserjék, avar vizsgálata

Saját programjaink:

1. Kézműves foglalkozások
2. A víz mikroszkopikus élőlényeinek vizsgálata
3. Környezetvédelem a búvár szemével – Kitekintés távolabbi vizekre, tengerekre
4. Játékos feladatok: erdőben, vízzel

**Napirend**

(A házakban kifüggesztjük, hogy mindenki lássa!)

|  |  |
| --- | --- |
| 7:30 | Ébresztő |
| 7:30-8:00 | Tisztálkodás, öltözködés, szobarend |
| 8:00-8:15 | „Szobavizit” – pontozás |
| 8:15: 8:30 | Reggeli eligazítás: Mi fog történni a nap folyamán? Mit készítsenek elő a gyerekek, mire lesz szükségük! |
| 8:30-8:50 | Reggeli |
| 9:00- 13:00 | Foglalkozások: vagy a felkért előadóval, vagy saját felkészülés alapján |
| 11:00-11:15 | Tízórai |
| 13:00-13:30 | Ebéd |
| 13:30-14:30 | Csendes pihenő |
| 14:30-16:00 | Foglalkozások |
| 16:00-16:15 | Uzsonna |
| 16:15-17:15 | Játékos foglalkozások  |
| 17:15-18:15 | Szabad játék |
| 18:30-19:00 | Vacsora |
| 19:00-20:30 | Esti játék-vetélkedők, kincskeresés… stb. A nap lezárása a munkanapló tartalma és egyéni vélemények alapján.  |
| 20:30-21:00 | Fürdés |
| 21:30 | Takarodó (Ahol szükséges, mesét is olvasunk.) |

**A tervezett programok és megvalósítás napi bontásban**

A külsős programokat úgy terveztük, hogy a két osztálynak egyszerre legyen egy-egy program, utána cserélünk vezetőt.

Egy program maximum létszáma egy osztály. Ha a saját feladataink megkívánják, akkor osztályonként dolgozunk, ha olyanok a játékok, ami egyszerre 50 gyerekeket mozgat balesetmentesen, akkor természetesen közös a játék.

**Külső körülmények:** A négy nap időjárását nem tudtuk befolyásolni. A meteorológia előrejelzése sem jelzett javulást a korábbi napok esős időjárásához képest. Sajnos végig hideg volt az általános májusi időjáráshoz képest, de erre fel tudtunk készülni meleg ruhákkal, hálózsákkal, és fűtő eszközökkel is, mert a faházak nem téliesítettek, nincs bennük fűtés. Elvileg májusban már nincs szükség fűtésre. Sajnos most volt.

A gyerekeket négy faházban helyezték el, minden házban volt legalább egy felnőtt is.

Mindegyik szobába~~n~~ elhelyeztünk egy olajradiátort, vagy egyéb melegítő eszközt. Arra külön figyelmet fordítottunk, hogy csak akkor működjenek, amikor ott vagyunk. Az eszközök szinte mindenütt újak voltak, nem volt probléma velük.

**Általános mellékletek:**

* 3. sz. melléklet: Vizsgálódás: Megfigyelési szempontok a természet felfedezéséhez
* 5. sz. melléklet: Esti vetélkedő: Minden este játszható forma
* 6. sz. melléklet: Játékok - A táblázatokban a játékok mögött zárójelben levő számok ebben a játéklistában szereplő sorszámot jelentik.
* 9. sz. melléklet: Jegyzetelés: Megfigyelési szempontok a jegyzeteléshez
* 17. sz. melléklet: Fák kerülete és kora: Táblázat

**Szerda – 1. nap**

|  |  |  |
| --- | --- | --- |
| Délelőtt | 8:00  | **Indulás** |
|  | 10:00 | A **Mátra Múzeum** Pavilonjában ismerkedés a Mátra élővilágával múzeumpedagógus segítségével. |
|  | 13:30 | **Érkezés. Szálláshely elfoglalása**(Ebéd a hátizsákból) |
| Délután | 14:00 | A terület bejárása, a **szabályok közös meghatározása „Az erdő fohásza”** kapcsán (1. sz. melléklete: Programindító – Az erdő fohásza): A gyerekek csoportonként ötletelnek, és megbeszéljük, mit javasolnak és miért tartják helyesnek. Összegyűjtjük, amit mindenki fontosnak tart. Egy lapra felírjuk, a házakban kifüggesztjük. |
|  | 15:00 | **Kézműves foglalkozás**Kincses doboz készítése a talált tárgyaknak.  |
|  | 16:30 | Uzsonna a napirend szerint. |
| 16:45 | **Játék-játék-játék*** Erdei iskolai füzet megnyitása: rajzkészítés, fontos információk lejegyzése a nap újdonságairól
* Fogócskák (16.)
* Szabad játék – foci stb.
 |
| Este | 18:30 | Vacsora a napirend szerint. |
| 19:00 | Esti cukorkeresés |
| 21:00-tól | Esti teendők: Fürdés, villanyoltás a napirend szerint. |

**Mátra Múzeum:** Az erdei iskola a gyöngyösi Mátra Múzeumban indult, ahol foglalkozást tartott a múzeumpedagógus a gyerekeknek. Nagy érdeklődéssel hallgatták az újabb és újabb érdekességeket a Mátra állatairól. Több állatkoponyát is megtapogathattak, fogazatokat vizsgáltak. Amíg az egyik csoport foglalkozáson volt, a másik felfedezte a fa három szintje köré szerveződött kiállítást. Bármikor, bármiből tud a pedagógus feladatot gyártani. Amikor már láthatóan megnézték a megnézhetőket, akkor kapták a feladatot, hogy „Ki találja meg a….-t?” Bősz keresés kezdődött, hogy hol is lehet pl. a gulipán? Egyáltalán mi ez az állat? Madár? Emlős? Kicsi? Nagy? Amikor már többen odamentek a tanítóhoz jelezve, hogy megtalálták, és „szabad volt a gazda”, akkor mutattuk meg a többieknek, hogy hol is látható a kérdezett állat. A teremőröknek is láthatóan tetszett a játék, valószínűleg azért, mert ilyen ritkán van. A gyerekek tudtak viselkedni. Mi mindig elmondjuk a gyerekeknek, hogy hová megyünk, ott miket látunk, milyen az elvárt magatartás, és miért. Semmi olyat nem követelünk meg tőlük, amit ne tudnának megcsinálni, de amit kérünk, azt betartják. Nem is volt magatartási probléma velük.

Az erdő fohásza az erdei iskolához lelki ráhangolódást nyújtott. Isten teremtette világunk szépsége és fontossága. A gyerekek értették az üzenetét.

**Csütörtök – 2. nap**

|  |  |  |
| --- | --- | --- |
| Délelőtt | 7:30 | Reggeli teendők elvégzése a napirend szerint. (Ébresztőtől reggeli végéig.) |
| 9:30 | **Mátra erdei élővilágának megismerése****Fák, cserjék, avar vizsgálata, erdővédelem** |
| **Rajzkészíté**s: látottak alapján, a hallott ismeretek lejegyzése.  |
| **Foglalkozás –** *Benti játékok** Tápláléklánc készítése papírpoharak segítségével, csoportmunkában
* Vár építése papírpoharak segítségével (33.)

***Kinti játékok*** *(jó idő esetén):** Hány madár fér el? (5.)
* Kép készítése az erdőben található anyagokból csoportmunkában.
* Keresgélős feladatlap akár az erdei iskola helyszínén, akár egy ösvényen az erdőben. Melléklet: 16 Keresőjáték és Keresd a párját!
* Kincskeresés térképvázlat segítségével (4.)
* Illetve szabadon lehet válogatni a játéklistából, vagy focizni.
 |
| 13:00 | Ebéd, csendes pihenő. |
| Délután | 14:30 | **Foglalkozás – benti játékok:*** PPT vetítés a Föld és a vizek védelméről. Előadás és feladatok: 19. sz. melléklet: Ppt feladatok
* Az előadás során hallott információkat tartalmazó feladatlap megoldása. (ld.: 19. sz. melléklet)
* Mozdulat- sorverseny (35.)

*Kinti programlehetőség jó idő esetén** Vizes fecskendővel „állatitatás”. (Állatképek fejét kell eltalálni a vízsugárral. Csak melegben!) (22.)
* Állatmentés – Labdával kéz érintése nélkül. (30.)
* Madárröptetés-ejtőernyővel (32.)
* Méta (20.)
* Szabad játék
 |
| 16:00 | Uzsonna a napirend szerint. |
| 16:15 | **Foglalkozások***Benti feladatok:*Forgószínpad:* Játék hosszú csőrrel (12.) – további melléklet: 11. sz. melléklet: Közmondások hosszú csőrös; 12. sz. melléklet: Horgászós játék
* Tudásmegosztó játék (14.) – szükséges képek: 8. sz. melléklet: Tudásmegosztó játék víz
* Puzzle- asztalonként 1-1 képet kellett kiraknia a csapatoknak (11.) 13. sz. melléklet: Puzzle
* Szókereső (Nagy akadályverseny: a rácsban levő szavakat kell megtalálni a csoportnak) (27.) További melléklet: 14. sz. melléklet: Rejtvények akadályverseny; 15. sz. melléklet: Menetlevél akadályverseny
* Keresd a párját játék: A fából készült tárgyak és neveinek párosítása. (2. sz. melléklet: Keresd a párját)
* Erdei iskolai füzet írása, rajzkészítés, vázlatírás az érdekességekből.

*Kinti játéklehetőségek:** Ház készítése egy fa tövében az erdő tündérének (7.)
* Ismerd fel a fát (1.)
* Hány madár fér el? (5.)
* Páros akadályverseny (34.)
* Szabad játék
 |
| Este  | 18:30 | Vacsora a napirend szerint.A nap történéseinek megbeszélése |
| 19:00 | **Esti játék:**Nagy állatvadászat (7. sz. melléklet: Állatok keresése és 10. sz. melléklet: Menetlevél állatkeresés)A gyerekek egyesével indultak az állatok keresésére kb. fél perces különbséggel. (Közben nem beszélhettek.) Amikor szerintük mindet megtalálták, akkor visszamentek és a füzetükbe leírták, melyekre emlékeztek. (Ekkor sem beszélgethettek.)  |
| 20:30-tól | Esti teendők: Fürdés, villanyoltás a napirend szerint. |

A csütörtöki napunkon végig esett az eső, sajnos ez volt a tervezett kirándulós napunk. Ezen nem tudtunk változtatni, hiszen a programvezetők is szabadságot vettek erre a napra a munkahelyükön, így nem mondhattuk le a programot, hogy áttegyük ~~át~~ másnapra, viszont a gyerekek érdekében megbeszéltük a vezetőkkel, hogy rövidítsünk, ne két, hanem egy óra múlva érjenek vissza, akkor megbeszéljük a továbbiakat. Esőben, 10-12 fok hidegben nem annyira élvezetes a legjobban felépített program sem. Amikor mindkét csapat visszaérkezett, lefújtuk a további kinti programot. Több gyerek bakancsa átázott, néhány szülő esőkabát helyett széldzsekit küldött a gyerekével, ami szintén átázott. Így itt befejeztük a programot. Ilyen esetben a legfontosabb teendőnk a megfelelő döntést meghozni. A gyerekek egészségének megőrzése volt a legfőbb feladatunk, ezért döntöttünk úgy, hogy itt a kirándulós program vége. Persze így is tetszett a program az ifjúságnak az esőben is, de épp elég volt belőle. A további kint tartózkodással a megfázást is kockáztattuk volna. A drága fényképezőgépünket sem szerettük volna kitenni az esőnek, a telefon képei pedig nem lettek volna megfelelőek az elvárásnak, ezért ezen az esős kiránduláson nem készültek fotók.

A nap, és az erdei iskola zárásakor a gyerekek negatívnak csak az időjárást említették. Minden program tetszett nekik, sokat tanultak, élvezték, hogy más keretek között kaphattak sok-sok új információt egy tó életéről.

**Péntek – 3. nap**

|  |  |  |
| --- | --- | --- |
| Délelőtt | 7:30 | Reggeli teendők elvégzése a napirend szerint. (Ébresztőtől reggeli végéig.) |
| 9:00 | **Vízbiológia: A Mátra vízi világa. A tavak szemmel látható élővilágának megfigyelése.*** Séta a forráshoz.
* A tó ebihalainak megfigyelése.
* Foltos szalamandra megfigyelése
* A séta kapcsán az utunkba kerülő minden egyéb érdekesség megfigyelése.
 |
| **A víz mikroszkopikus élővilága**Mikroszkóppal történő megfigyelések – fonalas zöld moszatok megfigyelése. Mikroszkóp használata a tóparton.Rajzkészítés a látottakról, jegyzet készítése csoportmunkában. |
| 13:00 | Ebéd, csendes pihenő |
| Délután | 14:30 | **Foglalkozások*** Séta a tó körül: hínár, gyékény, nád, vízparti fák, vízben és vízparton élő állatok, tájékoztató táblák megfigyelése.
* Feladatlap megoldása csoportosan, a tó körüli tájékoztató táblák elolvasása után. (4. sz. melléklet: Feladatlap a tópart élővilágához; 18. sz. melléklet: Feladatlap Sástói tanösvény)
 |
| 16:00  | Uzsonna a napirend szerint. |
| 16:15 | **Játék** a tóparti játszótéren |
| Este | 18:30 | Vacsora napirend szerintA nap történéseinek megbeszélése |
| 20:00 | **Esti nagy játék:**Állatkeresés (21.) |
| 20:30-tól | Esti teendők: Fürdés, villanyoltás a napirend szerint. |

**Szombat – 4. nap**

|  |  |  |
| --- | --- | --- |
| Délelőtt | 7:30 | Reggeli teendők elvégzése a napirend szerint.(Ébresztőtől reggeli végéig.) |
|  | 8:30:00 | Csomagolás, a saját holmik elpakolása, a szobák rendbetétele felnőtt irányítással. |
|  | 11:30 | * Az erdei iskola zárása az erdei iskolai füzet segítségével.
* A gyerekek véleményének meghallgatása.
* Eredményhirdetés: szobarend és az egyes játékok győztes csoportjainak jutalmazása.
 |
|  | 13:00 | Ebéd napirend szerintHazautazás |
|  | 16:30 | Érkezés az iskolához. |

**További beszámoló**

**Szobarend:** Minden reggel pontoztuk a szobák rendjét, ezzel is igyekeztünk a saját környezetük rendben tartására nevelni a gyerekeket, hiszen most nem volt jelen a szülő, aki megcsinálja helyettük. Ehhez szobanevet kellett kitalálni, és egy képet kellett rajzolniuk közösen, amit kiraktunk a szobájuk ajtajára.

**Ellátás:** A tízórait és az uzsonnát mi készítettük a gyerekeknek, azokból a felvágottakból, gyümölcsökből és egyéb ételekből, amiket magunkkal hoztunk szülői felajánlásként. Még meleg tea készítésére is volt lehetőségünk, amit a gyerekek a kulacsaikban tárolhattak, és ihatták kedvükre.

**Napi tervezés:** Mi, felnőttek, minden nap megbeszéltük, hogy a következő nap mit fogunk csinálni, jó és rossz idő esetén is. Sajnos „B” tervre is szükség volt gondolni minden este. Igyekeztünk arra is figyelni, hogy a rossz idő ellenére a tervezett programok közül minél több megvalósuljon. Ehhez nagy rugalmasságra volt szükség, a helyi lehetőséget mindig figyelembe vettük. Több kintre tervezett programot ültettünk át bentire. Kevesebb mászkálással próbáltuk megoldani. Szerintünk sikerült. Jó volt, hogy használhattuk az ebédlőt, ahol mindkét osztály elfért. Itt elfogadható hőmérséklet volt. A rendelkezésünkre állt egy másik helyiség is, de az, fűtetlensége miatt jelen helyzetben szóba sem jöhetett.

**Kísérők szerepe:** 6 felnőtt utazott a gyerekekkel az erdei iskolába. A két osztályfőnök, a két napközis kolléga, a gazdasági vezető autóval érkezett, és egy főiskolai hallgató. A hat fő bőségesen elég volt az ötven gyerekre való odafigyelésre. Az autóra feltétlenül szükség volt. Bármi történhet ennyi gyerekkel négy nap alatt, nem engedhetjük meg magunknak, hogy ne legyen velünk autó, ha ki kell mozdulni a területről, másra szorulni, ha netán orvoshoz kell mennünk.

**Programok:** A *Keresd a párját!* játék forgószínpad feladataként valósult meg. Remekül megtalálták a párokat. Amelyik fogalmat nem ismerték, azt kikövetkeztették. Utána az eddig ismeretlen fogalmakat leírták az erdei iskolás füzetükbe. Így nem merült feledésbe.

Az erdei túrán jó volt látni, hogy örömmel nézelődnek, fedeznek fel dolgokat. Kitértünk például a harmadikban már tanult tananyagra, a vízpart élővilágára. Megvizsgálhatták a gyékényt, a vízparti fákat. Egyetértettek abban, hogy természetismeretet mindig a természetben kellene tanulni, mert így szemléletes.

A vízbiológia foglalkozáshoz a merítővel ebihalak is kerültek az edénybe. Remek megfigyelési lehetőséget adtak.

A kincsesdobozok készítése a figyelmes előkészítő munka miatt gyorsan és flottul ment. Egyedül a karton kilyukasztásában kellett segítenünk a gyerekeknek. Utána kreatívan felhasználva a hulladék papírokat, szépen, egyéni ötletekkel díszítést is készítettek.

**A tanösvényhez tervezett csapatfeladat** nagyon tetszett a gyerekeknek. Örömmel járták be a tanösvényt és kutakodtak információ után a táblákról. Ezeket a feladatlapokat aztán beszedtük és két jegyet kaptak rá. Szövegértés, lényegkiemelés olvasásból és a feladatokra természetismeretből. Ez a feladat megmutatta nekünk is, hogy bár sok volt az előzetes munka a feladatokkal, megéri, mert a gyerekek önállóan fedezhették fel a tanösvényt és az önállóság heuréka élményt nyújtott, mely jobban motiválta őket.

**Szolnok Istvánné előadása lekötötte a gyerekeket**. Aktívan hozzászóltak. Elmondták, hogy ők mit tesznek a Föld védelmében. Az előadás végén mutatott a gyerekeknek néhány rövid, saját készítésű videót, mert szabadidejében búvárkodik. A filmjei pedig nagy lelkesedést váltottak ki. A cápáknál persze megnőtt a hangerő. „Hú, Kati néni úsztál cápák között!”

A feladatlap a tópart élővilágához szintén megnyerte a gyerekek tetszését. Mindenki választott egy állatot, annak a leírását kereste meg, elolvasta és elmondta a többieknek. Utána a következő gyerek ment és kereste meg a következő állatról az információkat. Ügyesen teljesítettek a gyerekek. Itt azt találták jónak, hogy egyedül gyűjtöttek információt és elmondhatták a többieknek. Így kistanítók lehettek. Jól működött a tudásmegosztás köztük. Ezt a feladatot is osztályoztuk. Így nagyobb volt a motiváció és közös munkára lehetett jó jegyet kapni.

**A Puzzle szintén a forgószínpad** feladatai között valósult meg. A vártnál nehezebben tudták kirakni a képeket. A második forgásnál sejtettük, hogy az a probléma, hogy maguk a részek is színesek voltak, és az asztalterítő is. Amikor A/3-as fehér lapot tettünk munkafelületnek, már sokkal jobban átlátták a feladatot a gyerekek.

A **gólyacsőrrel** gyűjtött képes feladatot nagyon élvezték. Tetszett nekik a hosszú csőrrel való ügyeskedés. Ezeket a közmondásokat is leírták a füzetükbe.

Az **állatkeresés sötétben** nemcsak a gyerekek, de a tanítók körében is nagy derültséget keltett. Sokszor a nevetéstől alig tudtuk az állathangokat utánozni. Az egyik kolléganő olyan jól utánozta a szarvasbőgést, hogy már fájt a hasizmunk a nevetéstől. Aztán persze a hangok keverése miatt a gyerekek is megnevettettek olykor. Gágogó kollégával akarták a kacsa mellett aláíratni a menetlevelet. Ezt a játékot hatalmas jókedvvel zártuk. Egy kislány sírt csak, mert lemaradt a csapattól és megijedt a sötétben. A játék hevében az egyik csoport nem figyelt a tagokra, pedig feladat volt, hogy csak együtt lehet az állathangot utánozó pedagógushoz menni. Már játék közben észrevettük és felhívtuk újra a csapatok figyelmét arra, hogy ne hagyjanak el senkit. Bevárták a kislányt és megvigasztalták. Legközelebb fontos feladatunk, hogy erre a játék előtt még jobban felhívjuk a figyelmüket.

A **szókereső feladat „körbejárt”** a csapatok között. Nagyon el tudtak mélyedni a gyerekek a rejtvényfejtésben. Forgatták együtt a kódolt lapot. Néhány csapatnak nehezen ment. A feladatot a gyerekek remeknek találták.

Sajnos a rossz idő miatt több programot el kellett hagyni, átszervezni, benti játékká alakítani, de a gyerekek és kollégák értékelése alapján sikeres négy napot zártunk.

**Lezárás, értékelés**

**Az értékelésnél összeszámoltuk a gyerekekkel, hogy 17 program, játék valósult meg.** Az erdei iskolát érdekesnek, sok új információt adónak, remek játékokat tartalmazó programnak értékelték.

Legnagyobb elismerés számunkra az volt, amikor egy kislányért (aki soha nem aludt még máshol), pénteken jöttek volna a szülei, mert szombaton úszóversenye lett volna. A kislány zokogott, hogy nem akar hazamenni. Így maradt velünk.

Úgy gondoljuk, hogy rugalmasan kezelve a helyzetet, minden felmerülő problémára lehet megoldást találni, és találtunk is.

Összességében sikeres erdei iskolát tudhatunk magunk mögött. A gyerekek rengeteg új információval és élménnyel boldogan mentek haza.

Hatalmas munkánk volt ebben, de örömüket látva megérte. A munka pedig nem zárult le, a következő héten még folytattuk az élmények megbeszélését, hogy valóban maradandó élmény legyen számukra.

**A) Nap végi lezárások**

Az aznap hallott új információk megmaradását, rögzítését segítő beszélgetéssel fejezzük be a napot. Élménybeszámolókat, véleményeket is mondhatnak a napról. A kiállás, a vélemény megfogalmazása, indoklása nagyon fontos kommunikációs feladat.

**B) Az utolsó óra az erdei iskolában**

A gyerekek megnézik az erdei iskolás füzetüket, mi mindent írtak bele, ami számukra fontos volt.

Elmondhatják, hogy hogyan érezték magukat, mi tetszett, min változtatnának legközelebb. Mi az a legfőbb tudás, érdekesség, játék stb., amiről legelőször mesélnek otthon. Mi volt a legérdekesebb tárgy, amit láttak, a legérdekesebb vízi állat, vízpart állat, erdei állat.

**C) A szervezők önértékelése**

Az **erdei iskola** **utáni** első tanítási napon mi, az ott lévő f**elnőttek** is összeülünk, hogy megbeszéljük a történéseket, programokat, mi volt jó felnőtt szemmel, min kell változtatni, és ezt írásban is rögzítjük.

**D) Bemutatás, dokumentálás**

A gyerekek a kézműves foglalkozáson kincses dobozt készítenek, a vizsgálódások során rajzolnak, jegyzetelnek. Ezekből is kerülnek fotók a megvalósítás dokumentumai közé. A fotók egy részét a rendszergazda segítségével az iskolai honlapra is feltesszük, hogy a többi tanuló is láthassa, hogy mi minden zajlott az erdei iskolában.

**E) Utómunkálatok**

A hazautazás utáni héten az erdei iskolában készült képeket kell rendszereznünk, az iskola honlapjára, valamint a két osztály zárt Facebook csoportjába is feltöltjük. Kiállítást készítünk. A megvalósulást is dokumentáljuk, és elszámolást készítünk.

 Nem fejeződik be a haza utazással az erdei iskola, hiszen az azt követő órákon is lesz szó az ott tapasztaltakról. Nem csak környezetismeret, hanem rajz, technika, és fogalmazás órákon is.

**F) Sikerkritérium**

A gyerekek véleménye alapján tudjuk megítélni, hogy mennyire sikerült jól, amit terveztünk. Ezekre a beszélgetésekre a vacsora után kerül sor, mert ekkor van együtt az egész csapat.

Ezek fotói mind bekerülnek a megvalósulás dokumentumai közé, Fontos kritérium még az erdei iskola zárásakor a gyerekek pozitív véleménye.

Valamint – nem utolsó sorban – a szervezők és a lebonyolításban segítők pozitív véleménye a négy napról is fontos sikerkritériuma a lezajlott erdei iskolának

1. (Békefi Irén egyetemi adjunktus, PTE Természettudományi Kar, Biológiai Intézet, Növénytani Tanszék <http://epa.oszk.hu/00000/00031/00002/pdf/actapaed_EPA00031_2001_02_001-06.pdf>  2018.12.15.) [↑](#footnote-ref-1)
2. (Zsolt.19,24)(Református kerettanterv) [↑](#footnote-ref-2)